## Pravilnik o izmjeni i dopunama Pravilnika o obveznom označavanju i registraciji goveda

### NN 41/2008 (9.4.2008.), Pravilnik o izmjeni i dopunama Pravilnika o obveznom označavanju i registraciji goveda

# MINISTARSTVO POLJOPRIVREDE, RIBARSTVA I RURALNOG RAZVOJA

**1405**

Na temelju članka 35. stavka 9. Zakona o veterinarstvu (»Narodne novine«, broj
41/07) te članka 4. stavka 3. Zakona o stočarstvu (»Narodne novine«, broj 70/97,
36/98, 151/03 i 132/06), ministar poljoprivrede, ribarstva i ruralnog razvoja
donosi

## PRAVILNIK

### O IZMJENI I DOPUNAMA PRAVILNIKA O OBVEZNOM OZNAČAVANJU I REGISTRACIJI GOVEDA

Članak 1.

U Pravilniku o obveznom označavanju i registraciji goveda (»Narodne novine«,
broj 99/07) u članku 7. stavku 1. alineji trećoj riječi: »na sezonski/zajednički
pašnjak« zamjenjuju se riječima: »u planinskim područjima«.

Članak 2.

1) Iza članka 21. dodaju se Dijelovi III.A, III.B, III.C i III.D s člancima 21.a
do 21.k koji glase:

»DIO III.A

PRODULJENJE RAZDOBLJA ZA OZNAČAVANJE ODREĐENIH KATEGORIJA GOVEDA

*Odobrenje za produljenje razdoblja za označavanje*
Članak 21.a

Uprava može odobriti produljenje razdoblja za označavanje goveda iz članka 4.
stavka 2. alineje prve ovoga Pravilnika na šest mjeseci u slučaju označavanja
teladi s gospodarstava koja drže telad od krava koje se ne koriste za
proizvodnju mlijeka, te ako su ispunjeni uvjeti iz članka 21.b do 21.d ovoga
Pravilnika.

*Uvjeti za dodjelu odobrenja*
Članak 21.b

1) Uprava može odobriti produljenje razdoblja za označavanje goveda u skladu s
člankom 21.a ovoga Pravilnika pod sljedećim uvjetima:
(a) u slučaju gospodarstva sa slobodnim načinom držanja goveda na kojem se
goveda uzgajaju u ekstenzivnim uvjetima, a mlijeko krava koristi za
othranjivanje teladi;
(b) ako je područje na kojem se životinje drže izrazito prirodno izolirano zbog
čega je smanjena mogućnost kontakta s ljudima;
(c) ako životinje nisu naviknute na redovan kontakt s ljudima i pokazuju
izrazito agresivno ponašanje;
(d) ako se kod stavljanja ušnih markica na tele može točno utvrditi majka svakog
teleta.
2) Nadležno tijelo može odrediti dodatne kriterije, a osobito ograničiti dodjelu
odobrenja propisanog člankom 21.a ovoga Pravilnika, za pojedina zemljopisna
područja ili određene pasmine goveda.
3) U slučaju primjene odredaba ovoga Dijela i o dodatnim kriterijima iz stavka
2. ovoga članka Uprava obavještava Europsku komisiju.

*Označavanje*
Članak 21.c

Na gospodarstvu kojem je dodijeljeno odobrenje iz članka 21.a ovoga Pravilnika
tele mora biti označeno ušnom markicom najkasnije:
– do šestog mjeseca starosti,
– kada se odvoji od majke,
– u slučaju napuštanja gospodarstva.

*Računalna baza podataka*
Članak 21.d

1) Uprava u računalnoj bazi podataka iz članka 5. ovoga Pravilnika evidentira
sva gospodarstva kojima je dodijeljeno odobrenje iz članka 21.a ovoga
Pravilnika.
2) Posjednik mora, kod prijave rođenja svake životinje u skladu s člankom 7.
stavkom 1. ovoga Pravilnika, izvijestiti Upravu o svakoj životinji koja još
uvijek nije označena ušnom markicom u skladu s ovim Dijelom.
3) Uprava u računalnoj bazi podataka evidentira životinje koje nisu označene
ušnim markicama u vrijeme prijave rođenja kao neoznačene životinje.

*Nadzor*
Članak 21.e

1) Nadležno tijelo svake godine obavlja najmanje jedan nadzor na svakom
gospodarstvu kojem je dodijeljeno odobrenje u skladu s člankom 21.a ovoga
Pravilnika.
2) Odobrenje iz stavka 1. ovoga članka ukida se u slučaju prestanka ispunjavanja
uvjeta iz članka 21.b ovoga Pravilnika.

DIO III.B

PRODULJENJE RAZDOBLJA ZA OZNAČAVANJE BIZONA

*Članak 21.f*

1) Uprava može produljiti razdoblje za označavanje goveda iz članka 4. stavka 2.
alineje prve ovoga Pravilnika na devet mjeseci u odnosu na bizone (Bison bison
spp.).
2) Produljenje iz stavka 1. ovoga članka ne smije utjecati na kvalitetu podataka
u računalnoj bazi podataka.

*Članak 21.g*

Produljenje u skladu s člankom 21.f ovoga Pravilnika odobrava se ako su
ispunjeni sljedeći uvjeti:
1. radi se o životinjama vrste Bison bison spp.;
2. ušne markice se stavljaju, kada je telad odvojena od majki, najkasnije do
devetog mjeseca starosti. Napušta li tele gospodarstvo na kojem je rođeno prije
navedene starosti, ušna markica se stavlja prije napuštanja gospodarstva.

DIO III.C

POSEBNI UVJETI ZA GOVEDA U SLUČAJU PREMJEŠTANJA NA LJETNU ISPAŠU U PLANINSKIM
PODRUČJIMA

*Članak 21.h*

Ovaj Dio se primjenjuje na goveda u slučaju njihovog premještanja s različitih
gospodarstva na pašnjake koji se nalaze u planinskim područjima radi ljetne
ispaše u razdoblju od 1. svibnja do 15. listopada tekuće godine.

*Članak 21.i*

1) Svaki pašnjak naveden u članku 21.h ovoga Pravilnika mora biti registriran u
računalnoj bazi podataka i mora imati poseban registracijski broj.
2) Osoba odgovorna za pašnjak sastavlja popis goveda koja se premještaju na
pašnjake iz članka 21.h ovoga Pravilnika, koji mora sadržavati najmanje:
– registracijski broj pašnjaka, i svakog pojedinog goveda:
– identifikacijski broj gospodarstva otpreme,
– datum dolaska na pašnjak,
– predviđeni datum odlaska s pašnjaka.
3) Popis iz stavka 2. ovoga članka ovjerava veterinar nadležan za kontrolu
premještanja goveda.
4) Podaci navedeni u popisu iz stavka 2. ovoga članka upisuju se u računalnu
bazu podataka, najkasnije sedam dana nakon premještanja životinja na pašnjak.
5) Ako se za vrijeme boravka na pašnjaku životinja oteli, ugine ili premjesti,
navedeni događaj se mora evidentirati u računalnoj bazi podataka u skladu s
odredbama ovoga Pravilnika. Osoba odgovorna za pašnjak mora što je moguće ranije
o navedenom događaju obavijestiti odgovornu osobu na gospodarstvu otpreme. Točan
datum dolaska i odredište svake životinje mora biti evidentiran u skladu s
odredbama ovoga Pravilnika i Pravilnika o provođenju obveznog označavanja i
registracije goveda (»Narodne novine«, broj 99/07).

DIO III.D

SUSTAV OZNAČAVANJA BIKOVA NAMIJENJENIH ZA SUDJELOVANJE NA KULTURNIM I SPORTSKIM
DOGAĐAJIMA

*Članak 21.j*

Ovaj Dio primjenjuje se na bikove namijenjene za sudjelovanje na kulturnim i
sportskim događajima te koji su registrirani u matičnim knjigama sljedećih
organizacija:
(a) u odnosu na pasminu raza bovina de Lidia, za životinje rođene u Španjolskoj:
– »Asociación nacional de ganaderías de Lidia«,
– »Asociación de ganaderos de Lidia unidos«,
– »Agrupación española de reses bravas«,
– »Unión de criadores de toros de Lidia»;
(b) u odnosu na pasminu Brava, za životinje rođene u Portugalu, »Associação de
Criadores de Toiros de Lide«;
(c) u odnosu na pasminu Brave ili de combat, »Association des éleveurs Français
de taureaux de combat« i u odnosu na pasminu Camargue or Raço di biou, »Association
des éleveurs de la Raço di biou«, za životinje rođene u Francuskoj (uključujući
njihove križance).

*Članak 21.k*

1) Na životinje navedene u članku 21.j ovoga Pravilnika primjenjuju se odredbe
iz stavka 2. do 5. ovoga članka.
2) Životinje iz stavka 1. ovoga članka označavaju se na jedan od sljedećih
načina:
– korištenjem dvije plastične ušne markice,
– korištenjem jedne ili dvije metalne ušne markice i istovremeno s paljenim
žigom,
– korištenjem jedne ušne markice te istovremeno s paljenim žigom.
3) Ušne markice mogu se s životinja iz stavka 1. ovoga članka namijenjenih
navedenim događajima ukloniti prije premještanja na mjesto u kojem se organizira
takav događaj ili prilikom odbića. Kada se ušne markice uklanjaju prilikom
odbića, životinje se istovremeno moraju označiti paljenim žigom.
4) Obje ušne markice moraju biti kod posjednika životinja iz stavka 1. ovoga
članka u skladu s važećim propisima. U slučaju premještanja navedenih životinja
na unutarnjem tržištu Europske unije obje ušne markice moraju se staviti na
životinje ili moraju pratiti životinje tijekom svakog premještanja.
5) Između svih elemenata u sustavu označavanja i registracije goveda mora biti
uspostavljena odgovarajuća veza na način koji jamči njihovu međusobnu
usklađenost i točnost.»

Članak 3.

1) Ovaj Pravilnik stupa na snagu osmoga dana od dana objave u »Narodnim
novinama».
2) Iznimno od stavka 1. ovoga članka, dodani članak 21.b stavak 3. i Dio III.D
iz članka 2. ovoga Pravilnika stupaju na snagu danom pristupanja Republike
Hrvatske Europskoj uniji.

Klasa: 011-02/08-01/21
Urbroj: 525-1-08-1
Zagreb, 27. ožujka 2008.

Ministar
**mr. sc. Božidar Pankretić**, v. r.

Pravilnik, NN 41/2008-1405
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)